Eldste omtale av en kirke på Strand er i 1280 . Rundt 1620 var Strand hovedkirke med anneks på Høle, men trolig hadde den denne posisjonen allerede i 1449 og da med kirken på Voster som anneks. Middelalderkirken var trolig en stavkirke. I 1626 startet byggearbeidet på ny kirke, en langkirke i tømmer, og den sto ferdig i 1635. Den sto praktisk talt på samme sted som den eldre kirken, men noe lenger inn på det som nå er kirkegård. Ny kirke, den nåværende, ble vigslet i 1874. Denne står like i kanten av/utenfor den gamle del av kirkegården.